જોજો, ચોમાસું બરોબર શરૂ થઈ જામી રહ્યું છે. ઉનાળુ સીઝનમાં માણેલાં લગ્નની ખાણીપીણી, ઠંડાં પીણાં, આઇસક્રીમ, તળેલાં ફરસાણો, મીઠાઈઓ, ફ્રિજનાં પાણી, બરફનાં પાણી વગેરે અનેક ખાદ્ય પેય ચીજોથી માણેલી મજા… આ વરસાદની સીઝનમાં બેદરકારી રાખીશું તો થોડા ઘણા હેરાન કર્યા વિના નહિ રહે અને વારંવાર થઈ જતી શરદી, અવારનવાર શ્વાસ દમના હુમલા, ઉધરસ, અજીર્ણ, મંદાગ્નિ, ગેસ કે જેઓનું પાચન મંદ હોય તેવા લોકોએ તો આ સીઝનમાં પૂરી તકેદારી રાખવી પડશે. આ ઋતુમાં શરદી, ન્યુમોનિયા, લૂ, મેલેરિયા, કમળો, મરડો, ઝાડા, ચામડીના રોગ, અજીર્ણમાં ઝાડા, કોલેરા, ઊલટી, ગેસ, મંદાગ્નિ વગેરે રોગો થઈ આવતા હોય છે. આ ઋતુમાં બાળકોની જો બરોબર કાળજી રાખવામાં ન આવે તો ઝાડા, ઝેરી ઝાડા, મરડો, ઊલટી, શરદી વગેરે રોગમાં ઝડપાતાં વાર લાગતી નથી. ખરી વાત એ છે કે આવા ભેજવાળા વાતાવરણને લઈને મોટી ઉંમરના લોકોની અને બાળકોની કુદરતી રીતે જ આંતરડાંની પાચનશકિત મંદ થઈ ગઈ હોય છે.